b'\n_START_ARTICLE_\nTankar (\xc3\xb8y)\n_START_PARAGRAPH_\nTankar er ei \xc3\xb8y s\xc3\xb8r i Bottenvika. Den ligger ved Kvarken, i skj\xc3\xa6rg\xc3\xa5rden i \xc3\x96ja i Karleby kommune i \xc3\x96sterbotten, Finland. Avstanden til Karleby havn er 15 km. Vinterstid g\xc3\xa5r det en vei over isen til fastlandet._NEWLINE_\xc3\x98ya er 900 meter lang og 500 meter bred, og inneholder fiskev\xc3\xa6r, losstasjon og fyret Tankar fyr._NEWLINE_P\xc3\xa5 1200-tallet dukket \xc3\xb8ya opp fra havet som en f\xc3\xb8lge av landheving, og ble p\xc3\xa5 1500-tallet kjent som \xc2\xabKlippan\xc2\xbb. Det n\xc3\xa5v\xc3\xa6rende navnet kommer av finsk tankokari, \xc2\xabstangskj\xc3\xa6r\xc2\xbb. Dette viser til et gammelt sj\xc3\xb8merke som ble satt opp p\xc3\xa5 \xc3\xb8ya, ei steinr\xc3\xb8ys med ei stang med ei t\xc3\xb8nne i toppen._NEWLINE_Tankar fungerte i \xc3\xa5rhundrer som base for fiskere og seljegere. Det ble ogs\xc3\xa5 et viktig landemerke for sj\xc3\xb8farere. Et lyktehus hvor fiskerne gjorde tjeneste p\xc3\xa5 skift, ble avl\xc3\xb8st av Tankar fyr som ble tent for f\xc3\xb8rste gang i 1889. Losstasjonen p\xc3\xa5 Tankar stammer fra 1770-tallet, da magistratet l\xc3\xb8nna tre loser og fikk bygget ei losstue p\xc3\xa5 \xc3\xb8ya. Stasjonen er fortsatt i drift, og den n\xc3\xa5v\xc3\xa6rende losbygningen ble bygget i 1975._NEWLINE_Som en hjelp til fiskerne i det gamle fiskersamfunnet p\xc3\xa5 \xc3\xb8ya, ble det i 1754 bygget et lite kapell p\xc3\xa5 \xc3\xb8ya. Kirkeplikten gjorde nemlig at fiskerne f\xc3\xb8r dette m\xc3\xa5tte ro inn til Karleby soknekirke hver s\xc3\xb8ndag. Kapellets ytre m\xc3\xa5l er 8,2 meter ganger 6,25 meter, og rommer ca. 100 personer._NEWLINE_Tankar er Finlands mest bes\xc3\xb8kte fyr\xc3\xb8y. Om sommeren g\xc3\xa5r det daglige ruteavganger med b\xc3\xa5t fra Karleby. For turistene p\xc3\xa5 \xc3\xb8ya finnes det gjestebrygge, selfangstmuseum, kaf\xc3\xa9, gjestestue og r\xc3\xb8ykbadstu. Kapellet, hvor det om sommeren arrangeres konserter og holdes andakter og vigsler, kan ogs\xc3\xa5 regnes som et turiststed._NEWLINE_P\xc3\xa5 \xc3\xb8ya er det tilrettelagt en natursti, og det er satt opp en stasjon for ringmerking og telling av fugler. Det er et f\xc3\xb8rtitalls fuglearter som hekker p\xc3\xa5 \xc3\xb8ya. Lyset fra fyret lokker til seg mange fugler i trekketida. Tankar er en av Finlands meteorologiske institutts kyststasjoner.'